Deinarkhos (Dionysios)

**Deinarkhos** (; , ”Deinarkhoksesta”) on Dionysios Halikarnassoslaisen kirjoittama antiikin aikainen retoriikan alan tutkielma puhuja Deinarkhoksen elämästä ja puheista. Se esittää menetelmän Deinarkhoksen aitojen puheiden erottamiseksi niiden puhujien puheista, joita hän jäljitteli.

## Historia

Dionysios Halikarnassoslainen eli ja kirjoitti ensimmäisen vuosisadan eaa. lopulla. Hän käsitteli koko uransa ajan puheiden aitoutta ja ajoitusta, ja yhdessä Kaikilios Kalaktalaisen kanssa hän pyrki varmistamaan, että opetuksessa käytetyt attikistiset malliesimerkit olivat todella kymmenen attikalaisen puhujan aitoja teoksia. Varhaiset aleksandrialaiset ja pergamonlaiset kirjastonhoitajat olivat tehneet alalla ensimmäistä järjestelmällistä työtä, mutta heidän jäljiltään osa puheista oli laitettu väärien henkilöiden nimiin tai sekavasti eri henkilöiden nimiin, ja ensimmäisellä vuosisadalla eaa. Dionysios ja hänen aikalaisensa joutuivat korjaamaan näitä.

Ainoa säilynyt teos, jossa Dionysios käsittelee tätä ongelmaa järjestelmällisesti, on tutkielma Deinarkhoksesta. Tutkielman tarve johtui juuri Deinarkhoksen asemasta: hän oli vähiten arvostettu attikalaisista puhujista, Demostheneen jäljittelijä vailla omaa tyyliä, ja siksi hänen nimissään oli todennäköisesti paljon vääriä puheita. Tutkielmaa on pidetty ansiokkaana esityksenä Deinarkhoksesta, ja se on huomattava paitsi esimerkkinä kreikkalaisesta kirjallisuudentutkimuksesta, myös siksi, että se sisältää muutoin tuntemattommia historiallisia tietoja Deinarkhoksen ajan Ateenasta.

## Sisältö

Dionysios Halikarnassoslainen selittää ryhtyneensä käsittelemään Deinarkhosta, vaikka tämä ei ollut minkään oman tyylinsä varsinainen keksijä kuten Lysias tai Isokrates eikä myöskään muiden tyylien huipentaja kuten Demosthenes. Deinarkhokselta oli kuitenkin säilynyt runsaasti puheita, ja hänen nimiinsä oli myös laitettu virheellisesti useita puheita, minkä vuoksi Dionysioksen mielestä oli välttämätöntä selvittää sekä hänen elämänsä vaiheet että erottaa aidot puheet epäaidosta aineistosta. Dionysios pyrkii korjaa aiempien tutkijoiden epätarkkuuksia.

Aluksi Dionysios esittää Deinarkhoksen elämäkerran. Hän rekonstruoi puhujan elämän Filokhoroksen ja Deinarkhoksen itse tarjoamien tietojen avulla luodakseen kronologisen kehyksen: Deinarkhos oli korinttilaissyntyinen, toimi Ateenassa logografina erityisesti Aleksanteri Suuren kuoleman jälkeisenä aikana, joutui karkotetuksi poliittisten levottomuuksien vuoksi ja palasi vanhana miehenä takaisin Ateenaan. Näiden elämänvaiheiden ja ajoitusten perusteella Dionysios rajaa, mitkä puheet voivat olla aitoja ja mitkä on syytä hylätä.

Tätä Dionysios täydentää tyylianalyysillä. Hän korostaa, että Deinarkhoksella ei ole yhtä selvästi tunnistettavaa omaa tyyliä, vaan hän jäljittelee vaihtelevasti Lysiasta, Hypereidesta ja ennen kaikkea Demosthenesta. Juuri tämä tekee hänen puheidensa tunnistamisesta vaikeaa: Deinarkhos ei ole johdonmukainen eikä täysin omaperäinen, vaan hänen puheissaan näkyy jäljittelyn keinotekoinen sävy. Dionysios esittää menetelmän, jolla puheet voidaan erottaa toisistaan vertaamalla niitä näiden suurten esikuvien tunnuspiirteisiin: jos puheesta puuttuu esikuvan luontainen viehätys, voima tai täydellisyys, se on todennäköisesti Deinarkhoksen. Kaiken kaikkiaan Dionysios sijoittaa Deinarkhoksen parhaaksi Demostheneen jäljittelijöistä, mutta muuten selvästi tätä heikommaksi.

Näin Deinarkhoksen aidot puheet voitiin tunnistaa lähinnä poissulkemalla: jos niistä puuttui hänen esikuviensa selkeä yksilöllinen leima, ne voitiin jättää Deinarkhokselle. Tätä menetelmää käyttäen Dionysios pyrki sekä puhdistamaan Deinarkhoksen tekstikorpuksen että siirtämään hänelle virheellisesti Demostheneen nimiin laitettuja puheita, suhtautuen häneen silti maltillisen arvostavasti eikä täysin vähätellen.

Lopuksi Dionysios luettelee Deinarkhoksen nimiin laitetut puheet, ensin aidot ja epäaidot julkiset puheet ja sitten aidot ja epäaidot yksityiset puheet.

## Lähteet

## Kirjallisuutta

* Dionysius of Halicarnassus: *Dinarchus*. Teoksessa 

## Aiheesta muualla

* Dionysius of Halicarnassus: *[https://www.perseus.tufts.edu/hopper/text?doc=Perseus:text:2008.01.0583 De Dinarcho]*. Perseus. 
* Dionysius of Halicarnassus: *[https://www.attalus.org/translate/deinarchus.html Deinarchus]*. Attalus.org.